Document ID: 32001R1144

Κανονισμός (ΕΚ) αριθ. 1144/2001 της Επιτροπής
της 11ης Ιουνίου 2001
για τον καθορισμό, για τους σκοπούς του κανονισμού (ΕΚ) αριθ. 411/97, του ανώτατου ορίου κοινοτικής χρηματοδοτικής ενίσχυσης που θα χορηγηθεί στις οργανώσεις παραγωγών που προβαίνουν στη σύσταση επιχειρησιακού ταμείου για το 2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 411/97 της Επιτροπής, της 3ης Μαρτίου 1997, περί λεπτομερειών εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά προγράμματα και ταμεία και την κοινοτική χρηματοδοτική ενίσχυση(1), όπως τροποποιήθηκε τελευταία από τον κανονισμό (ΕΚ) αριθ. 1923/1999(2), και ιδίως το άρθρο 10,
Εκτιμώντας τα ακόλουθα:
(1) Το άρθρο 15 παράγραφος 1 του κανονισμού (ΕΚ) αριθ. 2200/96 του Συμβουλίου(3), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(4), προβλέπει τη χορήγηση κοινοτικής χρηματοδοτικής ενίσχυσης στις οργανώσεις παραγωγών που προβαίνουν στη σύσταση επιχειρησιακού ταμείου. Η παράγραφος 5 του ιδίου άρθρου προβλέπει ότι, από το 1999, η χρηματοδοτική ενίσχυση δεν μπορεί να υπερβαίνει το 4,5 % της αξίας της παραγωγής την οποία διαθέτει στο εμπόριο κάθε οργάνωση παραγωγών, υπό τον όρο ότι το συνολικό ποσό των χρηματοδοτικών ενισχύσεων αντιπροσωπεύει λιγότερο από το 2,5 % του συνολικού κύκλου εργασιών του συνόλου των οργανώσεων παραγωγών.
(2) Σύμφωνα με τις πληροφορίες που διαβιβάστηκαν στην Επιτροπή από τα κράτη μέλη κατ' εφαρμογή του άρθρου 10 του κανονισμού (ΕΚ) αριθ. 411/97, η χρηματοδοτική ενίσχυση που ζητήθηκε, για το 2000, από τις οργανώσεις παραγωγών, ανέρχεται σε 342,46 εκατομμύρια ευρώ για συνολικό κύκλο εργασιών όλων των οργανώσεων παραγωγών ύψους 12753,69 εκατομμυρίων ευρώ. Πρέπει, συνεπώς, να καθοριστεί το ανώτατο όριο της κοινοτικής ενίσχυσης που αναφέρθηκε πιο πάνω σε 3,4780 % της αξίας της παραγωγής που διαθέτει στο εμπόριο κάθε οργάνωση παραγωγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η κοινοτική χρηματοδοτική ενίσχυση που αναφέρεται στο άρθρο 15 παράγραφος 1 του κανονισμού (ΕΚ) αριθ. 2200/96 περιορίζεται σε 3,4780 % της αξίας της παραγωγής που διαθέτει στο εμπόριο κάθε οργάνωση παραγωγών για τις αιτήσεις ενίσχυσης που αφορούν το 2000.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουνίου 2001.

Labels: 19
15
17
6